“กรณ์” เปิดตัว “พรรคกล้า” ยึดหลักปฏิบัตินิยมมุ่งพาชาติไทยก้าวหน้า
“กรณ์ จาติกวนิช” เปิดตัว “พรรคกล้า” ยึดหลักปฏิบัตินิยมมุ่งพาชาติไทยก้าวหน้า พร้อมสรรหาคนมีของร่วมพัฒนาประเทศ
“กรณ์ จาติกวนิช” เปิดตัว “พรรคกล้า” ยึดหลักปฏิบัตินิยมมุ่งพาชาติไทยก้าวหน้า พร้อมสรรหาคนมีของร่วมพัฒนาประเทศ
14 ก.พ. 2563

นายอรรถวิชช์ สุวรรณภักดี อดีต ส.ส.กทม พรรคประชาธิปัตย์ (ปชป.) ที่ลาออกเพื่อร่วมกับนายกรณ์ จาติกวนิช อดีตรองหัวหน้าพรรคปชป. ตั้งพรรคใหม่ ได้เดินทางมายื่นคำร้องขอจดทะเบียนจัดตั้งพรรคการเมืองในชื่อ “พรรคกล้า” ต่อนายทะเบียนพรรคการเมือง
โดยนายอรรถวิชช์ เปิดเผยว่า การเลือกจดจองชื่อพรรคในวันวาเลนไทน์ 14 ก.พ.63 เนื่องจากต้องการสื่อถึงการเกิดขึ้นของพรรคที่มาจากความรักต่อประเทศชาติ จากผู้คนหลากหลายกลุ่มมารวมตัวกัน โดยหวังจะนำชาติบ้านเมืองพัฒนาไปข้างหน้า
ทั้งนี้ “พรรคกล้า” เป็นพรรคแนวสตาร์ทอัพ ที่จะเป็นแพลตฟอร์มเพื่อเปิดพื้นที่ให้คนไทยทุกคนที่มีความคิดสร้างสรรค์ กล้าคิด กล้าทำ กล้าเปลี่ยนแปลง เข้ามาทำงานด้วยหัวใจที่มีอุดมการณ์เดียวกัน คือ หลักปฏิบัตินิยม กล่าวคือ เชื่อในเรื่องการลงมือทำ ด้วยความเป็นมืออาชีพในเรื่องต่างๆ ที่แต่ละคนสะสมความรู้ความสามารถ ประสบการณ์ที่ถนัดเชี่ยวชาญจากทุกเพศ ทุกวัย ทุกกลุ่มคนชนชั้น ทุกภูมิภาคทั่วประเทศ
สำหรับอุดมการณ์ 4 ข้อที่เป็นหัวใจของพรรคกล้า คือ 1. หลักปฏิบัตินิยม 2. การนำประเทศเข้าสู่โครงสร้างเศรษฐกิจใหม่ 3. การเมืองที่ประสานคนต่างวัยมาเดินหน้าไปพร้อมกัน และ 4. เป็นพรรคการเมืองในฐานะพื้นที่กลาง (platform) ที่รวมผู้กล้าในแต่ละสาขาอาชีพ มาออกแบบและขับเคลื่อนประเทศไทยไปพร้อมกัน
โดยภารกิจแรกที่จะทำหลังการเปิดตัวพรรค คือ จะรวมพลคนมีของ สรรหาผู้กล้าเข้ามาร่วมเป็นผู้ก่อตั้งพรรคตามกฎหมายของกรรมการการเลือกตั้ง (กกต.) โดยทุกคนมีความมุ่งมั่นที่จะลงมือทำจริงในยุคที่มีความท้าทายรุมเร้าจากสารพัดทิศทาง ประเทศไทยของเราจะต้องก้าวไกลทันโลก พร้อมรับต่อทุกการเปลี่ยนแปลง และพร้อมที่จะลุยกับทุกสถานการณ์ ด้วย Global Mindset ที่รอบคอบ แม่นยำ ด้วยระบบดาต้า ข้อมูล และข้อเท็จจริง
พร้อมกันนี้ ยังได้เปิดตัวกลุ่มคนกลุ่มแรกที่พร้อมมาทำงานภายใต้พรรคกล้า คือ 1.นายวรวุฒิ อุ่นใจ ตัวพ่อแห่งวงการ SME ไทย 2.นายมนต์ชีพ ศิวะสินางกูร หรือครูเป็ด ศิลปินผู้คร่ำหวอดในวงการดนตรี 3.น.ส.เบญจรงค์ ธารณา หรือคุณเหมือน สาวแฟชั่นออนไลน์ที่ประสบความสำเร็จตั้งแต่อายุยังน้อย
“ตอนนี้ เราได้เปิดเพจ “กล้า” ขึ้นมาใน Facebook เป็นช่องทางง่ายๆ ช่องทางแรก จากนั้นต้องรอกระบวนการทางกฎหมายจาก กกต.ให้มีความชัดเจน อีกไม่นานจะมีการเปิดประชุมใหญ่ และในวันนั้นจะมีการเปิดตัวระบบ sandbox ทำ crowdsourcing หรือกลุ่มคนในโลกออนไลน์ที่มีของ ที่มีไอเดีย ที่พร้อมลงมือทำในสิ่งดีๆ ให้สำเร็จ” นายอรรถวิชช์ กล่าว